पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल । नौकरी लगवाने के नाम पर एक दंपती ने सात लोगों से करीब 18 लाख रुपए ऐंठ लिए। आरोपी ने खुद को स्वास्थ्य मंत्री नरोत्तम मिश्रा का निज सचिव बताया था और मुख्यमंत्री का फर्जी लेटर पैड दिखाकर जालसाजी को अंजाम दिया। डीजीपी से शिकायत के बाद कमला नगर पुलिस ने दंपती के खिलाफ धोखाधड़ी का मामला दर्ज कर महिला को गिरफ्तार कर लिया है, जबकि उसका पति फरार है।
एएसआई डीएस सिंह ने बताया कि पीतांबरा होम्स, बरखेड़ा निवासी दीपमाला पिता प्रेमलाल सरवैया ने कुछ दिनों पहले डीजीपी नंदन दुबे को लिखित शिकायत की थी। इसमें कहा गया था कि वर्ष 2012 में गांधी मेडिकल कॉलेज से डीएमएलटी का डिप्लोमा करने के दौरान उसकी मुलाकात राहुल नगर निवासी सुनीता परिहार से हुई। सुनीता भी डिप्लोमा कर रही थी।
बातचीत में सुनीता ने अपने पति मनोज की राजनीतिक पहचान के बारे में बताया। जून 2012 में उसने दीपमाला को अपने घर बुलाया और उनकी नौकरी महिला एवं बाल विकास विभाग में लगवाने का झांसा दिया। मनोज ने खुद को स्वास्थ्य मंत्री का पीए बताते हुए उन्हें मुख्यमंत्री का फर्जी लेटर पैड भी दिखाया। बहकावे में आईं दीपमाला ने नौकरी के लिए उसे दो किश्तों में साढ़े तीन लाख रुपए दिए, फिर दीपमाला के जरिए उसकी पहचान के अन्य छह लोग भी मनोज से मिले।
आरोपी ने किसी से दो लाख तो किसी से डेढ़ लाख रुपए लेकर सभी को अलग-अलग विभागों में नौकरी दिलवाने का झांसा दिया और करीब 18 लाख रुपए हड़प लिए। तय समय पर जब उनकी नौकरी नहीं लगी तो सभी ने रुपए वापस मांगने शुरू किए तो आरोपियों ने उन्हें टालना शुरू कर दिया। आखिरकार दीपमाला ने दोनों के खिलाफ मामला दर्ज करवाया।
रुपए लेकर नहीं दिया फ्लैट
कोहेफिजा पुलिस ने एक बिल्डर व उसके साथी के खिलाफ धोखाधड़ी का मामला दर्ज किया है। फतेहगढ़ निवासी 45 वर्षीय प्रॉपर्टी डीलर मुख्तार अहमद ने बताया कि वर्ष 2007 में उन्होंने कोहेफिजा निवासी सलमान अनवर से मंजर अपार्टमेंट में थ्री-बीएचके फ्लैट खरीदा था। इसके लिए उन्होंने बैंक से 8 लाख रुपए का लोन लिया, जबकि 4 लाख रुपए नकद जमा करवाए थे। बात जब पजेशन देने की आई तो ग्राउंड फ्लोर के करार के बाद बिल्डर ने थर्ड फ्लोर का फ्लैट देने की बात कही। ग्राउंड फ्लोर का फ्लैट उसने खानूगांव निवासी सिराजुद्दीन को दे दिया। इसके बाद भी आरोपी ने रजिस्ट्री नहीं करवाई और थर्ड फ्लोर के फ्लैट में सिराजुद्दीन ने किराएदार रख लिया।
एक ही जमीन बेची कई बार
रातीबड़ पुलिस ने ग्राम सरवर निवासी कालूराम मारण को एक ही जमीन कई बार बेचने का आरोपी बनाया है। उसने कुछ एजेंट्स के साथ मिलकर आधा दर्जन लोगों को चूना लगाया है। प्रशिक्षु आईपीएस रियाज इकबाल ने बताया कि दो अलग-अलग शिकायतों पर कालूराम के खिलाफ धोखाधड़ी के दो मामले दर्ज किए गए हैं। पुलिस ने कालू राम व महेश यादव को गिरफ्तार कर लिया है, जबकि एजेंट चंद्र शर्मा फरार है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn